b'\n_START_ARTICLE_\nAnders Kj\xc3\xa6rulf\n_START_PARAGRAPH_\nAnders Mortensen Kj\xc3\xa6rulf (11. april eller 14. august 1662 \xe2\x80\x93 3. februar 1735 p\xc3\xa5 S\xc3\xb8dal i R\xc3\xb8dding ved Viborg) var en dansk godsejer, bror til Laurids Kj\xc3\xa6rulf.\n_START_SECTION_\nLiv\n_START_PARAGRAPH_\nHan var s\xc3\xb8n af Morten Laursen Kj\xc3\xa6rulf. Kj\xc3\xa6rulf var formentlig f\xc3\xb8rst forpagter p\xc3\xa5 Gudumlund og Lindenborg, men 1687 k\xc3\xb8bte han Bj\xc3\xb8rnsholm \xe2\x80\x94 det tidligere Vitsk\xc3\xb8l Kloster \xe2\x80\x94 ved L\xc3\xb8gst\xc3\xb8r, og gradvist blev han ejer af S\xc3\xb8dal ved Viborg, \xc3\x98rndrup p\xc3\xa5 Mors, Havbrog\xc3\xa5rd og M\xc3\xb8lg\xc3\xa5rd i Havbro Sogn, Holmg\xc3\xa5rd i Skals Sogn, \xc3\xb8en Fuur, hvor han 1731 oprettede en skole, Halk\xc3\xa6r og en del spredt b\xc3\xb8ndergods, s\xc3\xa5ledes en del af Bundg\xc3\xa5rd i Jetsmark Sogn og det halve af Saltumg\xc3\xa5rd i Saltum Sogn, hvilket han havde arvet efter faderen. Da Anders Kj\xc3\xa6rulf 1728 skiftede med sin s\xc3\xb8n for at kunne indtr\xc3\xa6de i nyt \xc3\xa6gteskab, fik denne Halk\xc3\xa6r, Bj\xc3\xb8rnsholm og \xc3\x98rndrup, der blev vurderet til 60.000 rigsdaler i alt._NEWLINE_Sammen med broderen Laurids blev han 11. april 1724 adlet, og lige som denne var han ogs\xc3\xa5 en stor godsejer. Men historikeren Christen S\xc3\xb8rensen Testrup skriver kritisk om Kj\xc3\xa6rulf, at han "havde i sin Tid skrabet meget Gods og Midler sammen, dog ikke alt retvis, thi han var en haard Mand at have med at bestille."_NEWLINE_Anders Kj\xc3\xa6rulf boede vist en tid p\xc3\xa5 Bj\xc3\xb8rnsholm, men i den senere del af sit liv to han ophold p\xc3\xa5 S\xc3\xb8dal. Her d\xc3\xb8de han, og her hang der ogs\xc3\xa5 et dobbeltportr\xc3\xa6t af ham og hans anden hustru, som siden 1847 har h\xc3\xa6ngt i R\xc3\xb8dding Kirke. I samme kirke findes der b\xc3\xa5de en alterskranke med Kj\xc3\xa6rulf og hustrus to v\xc3\xa5ben samt adskillige s\xc3\xb8lvalterkar sk\xc3\xa6nkede af Kj\xc3\xa6rulfs hustru, og endvidere oprettede han et legat p\xc3\xa5 2.000 rigsdaler til gavn for sognets fattige.\n_START_SECTION_\n\xc3\x86gteskaber\n_START_PARAGRAPH_\n22. januar 1690 \xc3\xa6gtede han p\xc3\xa5 Stevnshoved i Vive Sogn Kirstine Pedersdatter M\xc3\xb8ller, der var opdraget hos sin morbroder, kommerceassessor Bent Winther. Hun var datter af Peder M\xc3\xb8ller p\xc3\xa5 Holb\xc3\xa6kg\xc3\xa5rd (Randers Amt) og Maren Bentsdatter. Hun d\xc3\xb8de 26. februar 1725 efter at have f\xc3\xb8dt Kj\xc3\xa6rulf 6 s\xc3\xb8nner og 4 d\xc3\xb8tre. Til hendes ligbeg\xc3\xa6ngelse lejede Anders Kj\xc3\xa6rulf det ringeste (!) af Aalborg K\xc3\xb8bm\xc3\xa6nds Liglavs ligkl\xc3\xa6der til en pris af 2 rigsdaler og 4 mark._NEWLINE_6. august 1728 \xc3\xa6gtede han i Torslev Kirke Margrete Dortea Bra\xc3\xabs (3. oktober 1692 - 29. januar 1740. I Torslev Kirke, hvor han blev begravet 25. februar 1735, findes epitafium over hende og hendes mand. Hun var datter af justitsr\xc3\xa5d Diderik Christian Bra\xc3\xabs til Kokkedal. Dette \xc3\xa6gteskab var barnl\xc3\xb8st. Anders Kj\xc3\xa6rulfs b\xc3\xb8rn d\xc3\xb8de alle f\xc3\xb8r faderen.'